Príslovia a porekadlá

Z iného uhla pohľadu

Autor

Vydavateľ

Licencia

Vydanie

Autor obálky

Martina Bachratá

Greenie knižnica

CC-BY-NC-ND

Prvé (2024)

Stanislav Hoferek

O knihe

Druhá knižka epigramov autorky sa zameriava na naše slovenské príslovia a porekadlá. Ako ich vníma samotná autorka? Pozerá sa na ne a vníma ich z iného uhla pohľadu ako je ich pôvodný zámer. Snaží sa do nich vkladať prvky humoru, satiry, ale aj (krutej) reality.

Jej zámer je pobaviť, rozosmiať, ale aj necháva čitateľa sa zamyslieť. Možno sa s ňou stotožníte, alebo si nájdete aj vy ten svoj vlastný uhol. ;)

1.

Oči sú zrkadlom do duše.

- A potom ženské prednosti sú dverami do pekla?

2.

Kým som ešte Janko, ohýbaj ma mamko. Keď už budem Jano, neohneš ma mamo.

• Tak Jano, daj si dole už ten pajonček.

3.

Aká matka, taká Katka. Aký otec, taký syn.

• Ešte, že sa nevolám Katka a nie som syn.

4.

Toľko budeš chodiť s krčahom po vodu, až kým sa nerozbije.

• Však črepy prinášajú šťastie.

5.

Pomaly ďalej zájdeš.

• Len či to všetko stihnem do konca života.

6.

Radšej vrabec v hrsti ako holub na streche.

• Však vtáčiu chrípku môžem dostať tak či tak.

7.

Keď neprší, aspoň kvapká.

• A ja som si doma zabudla dáždnik.

8.

Bez práce nie sú koláče.

• Na tie koláče, aby som mala, potrebujem až dve roboty, nie len jednu.

9.

Ani slepá krava oko nezažmúri a budú tu.

• Nabudúce tej krave dajte žrať trávu a nie konope.

10.

Dvakrát meraj a raz rež.

• Nekrológ by sa nedorezal.

11.

Ako si ustelieš, tak budeš mať.

• Tak sa mi furt do toho nestaraj.

12.

I s malými vecami môžeš dosiahnuť veľké veci.

• Áno? To by ženy vkuse stáli v rade ako na banány za socializmu.

13.

Trpezlivosť ruže prináša.

• Tak to aby som si najala záhradníka.

14.

Kto neskoro chodí, sám sebe škodí.

• Tak to ja radšej zostanem doma.

15.

Ako sa do hory volá, tak sa z hory ozýva.

• Jáj, radšej ja budem ticho.

16.

Mlčanie je zlato.

• Za toľkých bobríkov mlčanlivosti by som bola aspoň bohatá.

17.

Tichá rieka brehy myje.

• Vždy lepšie ako tichá domácnosť.

18.

Si slepý ako ďaleko dovidíš.

• Prosím ťa, požičaj mi tú slepeckú paličku.

19.

Prišiel si k tomu ako slepé kura k zrnu.

• To zviera má aspoň perfektný inštinkt. Zato ty ani ten základný.

20.

Skočil si z kaluže do blata.

- Tak sa aspoň zahrajme ako deti, keď sme už v ňom.

21.

Si múdry ako rádio Jerevan.

• No vidíš, tak si nalaď dnešné správy.

22.

Pod lampou je najväčšia tma.

• Veď som ti vravela, že tá lampa je pokazená.

23.

Lož má krátke nohy, ďaleko nezájde.

• Ten maratón by som ti neodporúčala.

24.

Kam chodí slnko, tam chodí lekár.

• Za horizont. Tak už viem prečo naše zdravotníctvo ide dolu vodou. Zapadá tak isto.

25.

Menej je viac.

• Skús to povedať našim poslancom.

26.

Múdrejší ustúpi.

• Pokiaľ sa ovšem nestretnú dvaja somári.

27.

Soľ nad zlato.

• Pri dnešnej inflácii a cenách sa veru blížime k pravde.

28.

Zvyk je železná košeľa.

• Len či je aj pohodlná?

29.

Vodu káže, víno pije.

• Tak teda na zdravie.

30.

Sýty hľadanému neverí.

• Aj keby veril, aj tak si urobí po svojom.

31.

Chodiť spať so sliepkami.

• Ja by som aj išla spať, ale to by ma v práci vyhodili, kebyže skôr odídem.

32.

Akoby hrach na stenu hádzal.

• Dnes sa už hádže hocičo, čo je po ruke.

33.

Vtáka poznáš po perí a človeka po reči.

• V dnešnej dobe je už aj tá móda nejaká divná. Až nemám slov.

34.

V zdravom tele zdravý duch.

• To je potom v chorom tele chorý puch?

35.

Prišiel na psa mráz.

• A keby len na psa. Na celé Slovensko.

36.

Padnúť ako uliate.

• Tak si teda ulejme. Nech nám nespadne.

37.

Topiaci sa aj slamky chytá.

• Hlavne keď mu horí za ušami.

38.

Sedí to ako riť na šerbeľ.

• Prosím vás a tie šerble máte aj vo veľkosti XXL?

39.

Žobrák žobrákovi najviac závidí.

• V dnešnej dobe už hádam každý každému.

40.

Cítiť sa ako ryba na suchu.

• Častokrát už pár dní po výplate sa cítime na sucho.

41.

To ani voda nevezme, ani oheň nespáli, čo sa človek naučí.

• Pri pozeraní rôznych reality šou, mám pocit, že IQ nad 120 je už veľkou raritou. Preto radšej prepínam.

42.

Po smiechu býva plač.

• Ale nič nie je krajšie, ak ťa niekto rozosmeje, keď plačeš.

43.

Sedieť ako na ihlách.

• Hlavne sa to stáva pri večerných správach.

44.

Ako si kto ustelie, tak bude spať.

• Ešteže mám ortopedický matrac aj vankúš.

45.

Ani ryba, ani rak.

• Ako naši politici. Všetci sa aj tak hrabú do vody. Alebo chcú byť za vodou?

46.

Mať niečo v malíčku.

• Veľké percento ľudí má v ňom akurát tak reumu. Aj ja.

47.

Za dobrotu, na žobrotu.

• Už je na čase hrabať sebe.

48.

Kto mnoho vyberá, preberie.

• So ženami je to inak. Kto stále vyberá, zostane sám. Až potom sa možno preberie.

49.

Chudobný ako kostolná myš.

• Keby tá myš ale vedela, akí sú bohatí jej prenajímatelia.

50.

Nevidieť si ďalej od nosa.

• Ani sa nečudujem, keď po svete behá tak veľa Pinocchiov.

51.

Po bitke je každý generál.

• To by bol na svete mier, keby sa neviedli žiadne bitky.

52.

Ísť priamo k veci.

• Tuším tí vo vláde sa kdesi zamotali.

53.

Vychytať muchy.

• Dnes tu už poletuje všemožná háveď.

54.

Triasť sa ako osika.

• Žiaľ mnohým sa ani svedomie nepohne.

55.

Kde sa dobre žije, tam sa aj pivo pije.

• Na východe zato hlavne tvrdé ide.

56.

Čas všetko ukáže.

• Prepáčte a to v ktorom mojom budúcom živote?

57.

Pristrihnúť krídla.

• Niekomu vo vláde by mali aj niečo iné.

58.

Pustiť si jazyk na špacírku.

• A niekto ho ešte do dnes hľadá.

59.

Kto seje vietor, žne búrku.

• Len potom škoda tých obetí.

60.

Nikomu nepadajú pečené holuby do úst.

• Hmm a predsa sa takí nájdu.

61.

Dostať sa niekomu do pazúrov.

• Tým dnešným mladým dievčatám by som sa nerada dostala do ich dlhých pazúrov.

62.

Darovanému koňovi nepozeraj na zuby.

• Niektoré kone by veru potrebovali poriadnu preventívnu prehliadku.

63.

Vypáliť niekomu rybník.

• Niekomu by viac pomohlo jednu vypáliť.

64.

Čítať medzi riadkami.

• Niektoré riadky sú také úzke, že do nich nedokážem vidieť.

65.

Čo sa stalo, už sa neodstane.

• A potom už čakať 9 mesiacov.

66.

Uzrieť svetlo sveta.

• Myslím, že mnohí ľudia by mali skôr uzrieť svetlo lásky.

67.

Nevidieť ani na krok.

• A veľa ľudí by chcelo vidieť na rok dopredu.

68.

Vytiahnuť posledný tromf.

• Pri ľudskej sprostosti nepomôže už ani posledný žolík.

69.

Hrbatého len hrob narovná.

• A niekto sa nepoučí ani v budúcom živote.

70.

Čo nechceš, aby iní robili tebe, nerob ty im.

• Väčšina ľudí to má veľmi pomýlené. Alebo aj naopak.